## מערך למנחה

## בית נדרש: מקובי – ניתוח תופעה

## מרכיבי תפיסה:

* דיאלוג
* תיקון הלב

## מטרות:

* מיפוי אישי וקבוצתי של הצוות החינוכי בהתאם למודל של מקובי.
* תרגול שיח ותגובות לאירועי משמעת המשקפים דרישה גבוהה והיענות גבוהה לצרכים.

## מילים/ מושגים להטמעה:

* בעיית משמעת כהזדמנות
* לא מוותרים לך לא מוותרים עליך

## מהלך בית הנדרש:

**פתיחה:**

במערך זה נבחן את התפקיד והתפקוד שלנו כמחנכים אל מול משימות בשגרה והתמודדויות עם בעיות משמעת.

**שלב א': לימוד המודל של מקובי בשלושה שלבים:**

**שלב ראשון**- הסבר רקע מהיר על המודל ושירטוט על הלוח.

**שלב שני**- הבנת המשמעות של המושגים במודל (יישור קו)

 **שלב שלישי** - ניתוח דוגמא מהעולם ההורי-משפחתי ביחס למודל.

**שלב ראשון**-

מודל מקובי הוא מודל שנבנה מניתוח סגנונות של הורות וממפה את כל סגנונות ההורות ביחס ליכולת שלהם להציב דרישות לילדים ומאידך להיות קשוב לצרכים הייחודיים שלהם.

המודל בנוי משני מושגים. האחד, דרישות שההורה מציב בפני הילד כאשר הדגש הוא על רצף בין דרישות מאוד גבוהות לבין דרישות מאוד נמוכות כשבטווח יש דרגות רבות נוספות של דרישה. השני, היענות והקשבה לצרכי הילד.

מקובי חיברה בין שני המושגים האלו ויצרה מודל שכל הורה יכול למצוא את עצמו בתוכו.

מודל זה נבנה להורות אבל אנחנו משאילים אותו לתחום החינוך כדי לנסות לנסח סגנונות של חינוך במפגש עם התלמידים.

**למנחה: בשלב זה כדאי להראות את ציור המודל של מקובי ולהסביר מעט על המבנה שלו.**

**שלב שני**-

בשלב זה נלמד לעומק את שני המושגים של המודל.

**דרישה**-

* משמעות המושג "דרישתיות"- המידה בה אנו מציבים דרישות כלפי התלמידים. הדרישות נעות בין דרישות גבוהות מאוד לבין דרישות נמוכות מאוד כאשר בטווח יש רצף של דרגו נוספות של דרישות

ברמה הפשטנית, יש לנו דרישות שונות מהתלמידים. ננסה להעמיק ולראות-

* מהם הדרישות שלנו מהתלמידים, מה נחשב עבורנו דרישות גבוהות, מה נחשב דרישות נמוכות ואילו דרישות נוספות יש לנו מהתלמידים ברצף בין הגבוה לנמוך?
* מה זה דרישות בבית הספר?
* האם יש בינינו בצוות הסכמה לגבי הציפיות וההגדרה של "דרישות גבוהות"? (הגעה בזמן זה מינימום או שזו דרישה גבוהה?)

**למנחה: חשוב לברר זאת יחד ולהתכונן כי יש פערים בין ההגדרות והציפיות של מחנכים שונים. אצל מחנכת מסוימת להגיע בזמן ועם ציוד זו ציפייה נמוכה ואצל אחרת זו ציפייה גבוהה.**

* האם רף הדרישות שלנו מהתלמידים צריך להיות נמוך מזה של בתי ספר אחרים?

ננסה יחד עם הצוות לבנות רצף של דרישות מהתלמידים, לדוג'-

להגיע עם תלבושת אחידה

הגעה בזמן

הבאת ספרים וכלי כתיבה

\***במידה ויש זמן ניתן לצייר על פוליגל גדול את המודל ולרשום את הדרישות במקומות המתאימים בהתאם לעולה מהצוות.**

**היענות-**

* משמעות המושג "הענות לצרכים"- התייחסות לצרכים הפיסיים (מזון, קורת גג) לצרכים הרגשיים (צורך בשייכות, צורך במימוש עצמי, צורך בקבלה ועוד). כמו כן, יש לעשות הבחנה בין צורך לרצון (ילד יכול לומר שהוא צריך משהו כשלמעשה הוא רוצה זאת ולא באמת צריך את זה).

ברמה הפשטנית אנחנו נענים לצרכים של הילדים ברמות שונות, יש כאלו שנענים לצרכים ברמה גבוה ויש כאלה שרמת ההיענות לצרכים נמוכה.

**שלב שלישי**-

כעת נצלול לעומק של נושא ההיענות, **נבקש מהצוות להעלות סיטואציה שהתרחשה עם תלמיד** וננהל דיון על הצרכים של התלמיד באותה סיטואציה-

* אילו צרכים אתם מזהים שיש למתבגרים (פיזיים, רגשיים, שייכות)?
* האם לכל הנערים יש אותו צורך או שלכל נער יש צורך שונה? (יש צרכים משותפים לכולם אבל מינון הצרכים שונה לדוג', יש ילדים שיש להם צורך ברור בגבול ויש ילדים שיודעים להציב לעצמם את הגבולות ויש להם צורך שיראו אותם)
* מה ההבדל בין צורך של מתבגר לבין רצון של מתבגר?
* מה ההבדל בין היענות לצורך לבין היענות לרצון? (הרבה פעמים אנחנו מקשיבים לרצון ולא לצורך. לדוג' ילד רוצה טלפון חדש, הצורך שמסתתר מאחורי הרצון זה לדוג' לעזור לו למקם עצמו חברתית. צריך להיות מסוגלים לעצור ולחשוב מה הצורך ומה הרצון, איך מקשיבים לצרכים ולרצונות ואיך ועושים הפרדה בין השניים כדי שנוכל להעניק מענה נכון)

**שלב ב: מילוי אישי ומיפוי צוותי בהתאם למודל-**

נחלק לכל אנשי הצוות דף עם המודל של מקובי ונבקש מכל אחד למלא אותו באופן אישי ביחס ל- 3 קריטריונים: **איך אני תופס את עצמי? איך אני חושב שהתלמידים תופסים אותי? איפה הייתי רוצה להיות?**

על בסיס המילוי העצמי נמלא את המודל באופן בית ספרי/קהילתי וננתח את המגמות המרכזיות שעולות ממנו- נצייר על פוליגל גדול את מודל מקובי וכל איש צוות יקבל שתי מדבקות בשני צבעים.

נבקש מכל איש צוות להדביק מדבקה אחת על המודל במקום בו הוא תופס את עצמו כאיש חינוך ומדבקה שניה במקום בו הוא חושב שהתלמידים תופסים אותו.

**שלב ג': דיון**

לאחר שהלוח התמלא במדבקות ננתח את המצב ברמה הקהילתית-

* מה חושבים על התמונה הבית ספרית שיצאה? האם מפתיע? משקף?
* איך מסבירים את הפערים?
* ממה נובע פער זה?
* איזה מין מבוגרים אנחנו מציעים לתלמידים?
* איך מצמצמים את הפער לכיוון הרצוי?

**שלב ד': תרגול של דוגמאות וניתוחי מקרה בהתאם למודל-**

נבקש מהצוות להעלות סיטואציה שהתרחשה על תלמיד ונבחן איך אנחנו יכולים לייצר בסיטואציה זו תגובה שיש בה גם היענות גבוהה לצורך של התלמיד וגם דרישה גבוהה ממנו (עדיף להעלות דוג' חיה כדי שיהיה אפשר להתבונן באמת על צרכי התלמיד).

רגע לפני שמגיבים לאירוע- לעצור ולשאול את עצמנו על איזה צורך יושבת ההתנהגות- למה הילד מתנהג כך? ומה היא הדרישה הנכונה באותה סיטואציה מהתלמיד? אילו תגובות ואיזה סוג של שיח יכול מחד לשדר דרישות גבוהות וגבולות ברורים ומאידך להתחשב בנער ולתת מענה לצרכיו השונים?

דוג' לסיטואציה סביב **איחורים**-

אם הצורך הוא בשעון מעורר- אקנה לו שעון. אם הצורך הוא בקשר אישי- אשקיע שם..

* עובד עד מאוחר- צורך כלכלי, חוסר בשעות שינה
* צורך בגבולות ברורים
* תפקוד הורי לקוי
* לא מרגיש שייך לביה"ס/ לכיתה
* אין קשר אישי משמעותי עם מבוגר בבית ספר
* לא חווה הצלחות בבית ספר ואז "בשביל מה לבוא"
* לא רואה את העתיד שלו/ מדמיין עתיד בו ביה"ס לא רלוונטי
* במסגרות קודמות לא הטמיעו את ערך הכבוד לזמן.. הרגלים מהעבר
* מנטליות של עמידה בזמנים
* חוויות קודמות- "איחרתי והיה לי משתלם"

## סיכום:

כיצד ניתן לייצר בשגרה יותר מצבים בהם התגובה להפרות סדר תהיה כזו שתבטא את המחנך הסמכותי?

על מנת לייצר בשגרה יותר מצבים בהם התגובה להפרות סדר תהיה כזו שמבטאת את המחנך הסמכותי עלינו-

* לקיים התייעצויות בין אנשי הצוות השונים לפני שמחליטים על תגובה כזו או אחרת.
* לייצר תגובות בשלבים- תגובה מיידית שמגדירה את הגבולות (השעייה הביתה, שיחה עם ההורים) ותגובת המשך בה מתקיים שיח על הערכים שנפגעו וניתן לנער/ה תגובה "מתקנת"/ תגובה ערכית.

## ציוד נדרש:

* דפי A5 עם ציור של מודל מקובי
* שני פוליגלים גדולים
* מדבקות בשני צבעים כמספר אנשי הצוות